黃竹坑新圍舊民居

黃竹坑新圍舊民居喺香港黃竹坑黃竹坑新圍10號，喺1890年代起村，係香港前現代式建築風格村屋嘅典範。喺1981年被評為香港二級歷史建築，2009年12月18號確定評級。

史
黃竹坑新圍經過百幾年嘅變遷，舊民居多數已經拆咗，剩低10號仍然維持原貌。舊民居原本係黃竹坑新圍原居民姓周嘅居所，聽講同周壽臣有親戚關係，其後喺1992年以300萬港元將業權轉畀香港政府。1996年舊民居進行大規模修葺，而家交畀康樂及文化事務署轄下嘅古物古蹟辦事處管理。

建築
舊民居採用硬山式瓦頂設計，用大麻石同青磚砌成，正脊上面有傳統嘅博古圖形雕塑，簷壁上面劃上山水畫，而用嚟做疏導屋頂嘅去水渠口，係用鯉魚同蟾蜍造型嘅泥塑吉祥飾物，房屋大門設有橫木栅，門外面設有小型影壁。

開放時間
星期六、日同公眾假期：上晝9點至下晝1點、下晝2點至5點
星期一至五、農曆新年初一至初三：休息

黄竹坑新圍10號舊民居-香港仔古蹟

香港二級歷史建築
黃竹坑
香港中式建築